PHULLEN LAL AWKSARALA UPA KA HRIAT THEIH CHINTE 


- Buata Bawihtlung 


WhatsApp Phullen Group ah Pu 
Biakan Awksarala Upate hming pahnih 
sawiin, a dang lo thawh belh ru a ti a, 
tihian ka rawn phuah khawm ve ang e. 

1. Neihruma - Khawchhiar 

2. Hnundailova 

3. Thangkhuma 

4. Dareka 

5. Zakhuma 

6. Hrangphunga 

7. Tuala 

8. Dolala / Thavapa 

Pu NEIHRUMA hi Pu Neihtawna pa a ni 
a, Kristian hmasa, Harhna chang hmasa 
a ni. Khandaih harhnaah intan tirh a Tuivai atanga khua a an haw kawngah khan 
tleirawlte niin Hla chang sawitu a ni a. An zai tui bawk a, hla pakhat te kha vawi 30 te an 
la nawn hial thin a ni. Khatih lai British India awpna hnuaiah khan Phullen ah 
Khawchhiar a ni. A fate pawh Kristian tha tak tak an ni zui a. A fapa Neihkhuma hi 
Phullen khua atanga Missionary chhuak hmasa ber a ni a, kum 1953 September ni 28 
khan Missionary in a chhuak a ni. Tin, a fapa Pu Neihtawna pawh, Kohhran 
ngaipawimawh mi, Phullen Kohhran khuangpu hlun a ni bawk. 

Pu HNUNDAILOVA hi Lai Awksarala khawnbawl upa a ni a. Kristian hmasa zing ami 
niin, kum 1920 khan Kohhran Upa atan nemngheh a ni. Pu Hnundailova hi Upa 
Zawmliana Phullen vengthar upa ni mek te, Pu Biakchhunga (L) (Upa Lalramthara PWC 
Charman hlui pa) te pa a ni. Pathian thu awih hmasa, Kristian tha tak chhungkua an ni 
a. A tu leh fate zingah pawh Pathian leh a Kohhran tana mi tangkai tak tak, Pastor leh 
Kohhran Upa an awm nual a ni. Pu Hnundailova leh Pu Hrangphunga te hi Lai 
khawnbawl upa an nih bakah Kohhran Upa ni bawk an ni. 






Pu DAREKA hi a hming dik tak nia an sawi chu Darthuama a ni a. Innbuan chak, thu leh 
hla lama tui mi, pi leh pute thawnthu inhlan chhawn hre tak leh Serh leh sang ngai 
pawimawh mi a ni a. A pa Thangzika pawh kha Khandaih lal Vanphunga khawnbawl 
upa te zing a mi a ni. Puma Zai hla leh kaihlek hla te pawh a phuah ve niin an sawi. 
Hmanlaia lo atana an neih ngam loh Sih huai leh Zawng lu ro awmna hmun te pawh a 
thian thiam a ngaih a ni a. Pu Darekan a then hnuah Lo atan a nei thin. Hnang deh a 
thiam hie bawk niin an sawi. 

Pu ZAKHUMA hi Upa Tawnkima, Pu K Thanhlira etc te pa a ni. Awksarala khawnbawl 
upa a ni a, Pu Zakhuma pa pawh kha Vanphunga Khawnbawl upa zing ami niin an 
sawi. Zakhuma hi kum 1914 a Awksarala hova Thirhluma kai zingah, Kristian tlemte tel 
zing a mi a ni. Heta an awm lai hian Kristian awmchhun te kha an pawimawh em em a. 
Hetah hian Biak In an sa ve a, Zawlbuk khuang kha Biak Inah an la lut a, hei hi Biak Ina 
khuang an lakluh hmasakna a nih hmel. Pu Zakhuma te hi mi tha chhung an ni a, 
Khandaih harhna a a bultanna Hnuneka Pawihte kha, mi harsa tak chhungkua atanga lo 
piang a nih avangin an hnenah awmin an dawmkanga, an In atangin nupui a nei nghe 
nghe. 

Pu HRANGPHUNGA hi Pu Tlanhnuna (L), Pi Tlanthangi (Pu K Lalthlengliana nu) te pa 
a ni. Tin, tuna VC member Pu J.Remsiama pu hi a ni. Awksarala khawnbawl upa, 
Kristian hmasa a ni a. Awksarala kianga Thirhlum kai Kristian tlemte zing ami a ni. 
Thirhlum kai lai hian, Kristiante kha Thirhlum ah kai ve lovin Khandaih lamah an awm 
deuh vek a ni. Kum 1921 khan Kohhran Upa atan nemngheh a ni. Thirhlumah hian rei 
tak an awm lo va, khaw thar a nih bakah Kristian tarn zawk Khandaih lamah an awm si 
a, Kristian chu In thum vel chauh an awm a. Chawlhni te an theihnghilh chang a awm 
thin a ni awm e. Mahse mak tak maiin harhna a rawn thleng a, Awksarala pawh he 
hmunah hian Kristianah a in pe a ni. Thirhluma an awm lai hian, turn khat chu Thli a tleh 
na hie a, Zawlbuk chung pawh a len bo daih a, a hnuah Tuivai kamah an hmu leh a ni. 

Pu TUALA hi Khawnbawl upa a nih bakah, Pasaltha a ni a. A hming hi Tualduma tiin an 
sawi bawk thin. Pu Vankima (Pu Biaktea pa) leh Pu Lalenga (Pu Biakchungnunga Pu 
Lalrammawia PWC te pa) te pa a ni. Turn khat chu lalpa hoin an ramvak a, Pu Tuala 
chuan Sakhi a kap a. Chu Sakhi chu ramah chuan an pum rawh ta a. Sakhi an rawhna 
lai hmun chu Sakhi rawh kawn tih a ni zui ta a, tun thlengin Sakhirawhkawn hming hi a 
lo pu ta a ni. 

Pu DOLALA hi Pu Thavapa pa a ni a. Pu Dolala a lo upat deuh hnu chuan, lal 
Awksarala chuan pu Dolala aiawh a rorelna a tel turin Pu Thavapa hi a sawm thin a. 
Naupang te ni chungin a tel ve thin. Turn.khat chu Sailo lal leh Sailo lal an in dawr naah, 
Serzawl lal Lalsakeia dawr turin lal Awksarala khan a tir vang vang a ni. Lalnu Pi 



Lalhliapi (Awksarala nupui) a thih khan, a fate chuan khawnbawl Upa damchhun tiin Pu 
Thavapa hi Phullena a awm chu Aizawlah an hruai thla nghe nghe. Pu Thavapa hi Pi 
Thaengi chhang chiah a ni a. A nupui Pi Thanliani nen khan an inrual khawp a; 
zankhata piang ve ve an ni. 

A sei leh ta hie mai. Awksarala Khawnbawl upa dangte chanchin hi chu ka mi chhuan 
leh ngaihsan pahnih Pu Biaka (Ex Chairman PWC) leh Pu Vanthuama (Teacher, 
Thangthar Historian hlu) te rawn chhunzawm ve atan ka khek e. 

Ziah dik loh ka neih chuan, khawngaihin min lo ngaidam ula, a dik zawk min hrilh dawn 
nia. Ka thulakna langsar zualte chu- Upa Khuangchhana, V.Vanthuampuia, Upa 
Dohmingthanga, Pu Thavapa chanchin (Vuina a mi), Pu K.Lalthlengliana, Pu 
L.Biakdanga etc 


Buata Bawihtlung 

